Rozsudok Súdneho dvora (tretia komora) zo 14. júna 2012 (návrh na začatie prejudiciálneho konania, ktorý podal Tribunal d'instance de Roubaix - Francúzsko) - Compagnie internationale pour la vente à distance (CIVAD) SA/Receveur des douanes de Roubaix, Directeur régional des douanes et droits indirects de Lille, Administration des douanes
(Vec C-533/10)
(Colný kódex Spoločenstva - Článok 236 ods. 2 - Vrátenie cla, ktoré nebolo dlžné na základe právnych predpisov - Lehota - Nariadenie (ES) č. 2398/97 - Konečné antidumpingové clo na dovozy bavlnenej posteľnej bielizne pochádzajúcej z Egypta, Indie a Pakistanu - Nariadenie (ES) č. 1515/2001 - Vrátenie antidumpingových ciel zaplatených na základe nariadenia, ktoré bolo neskôr vyhlásené za neplatné - Pojem "vyššia moc" - Dátum vzniku povinnosti vrátiť dovozné clo)
Jazyk konania: francúzština
Vnútroštátny súd, ktorý podal návrh na začatie prejudiciálneho konania
Tribunal d'instance de Roubaix
Účastníci konania pred vnútroštátnym súdom
Žalobkyňa: Compagnie internationale pour la vente à distance (CIVAD) SA
Žalovaní: Receveur des douanes de Roubaix, Directeur régional des douanes et droits indirects de Lille, Administration des douanes
Predmet veci
Návrh na začatie prejudiciálneho konania - Tribunal d'instance de Roubaix - Výklad článku 236 ods. 2 (druhého a tretieho pododseku) nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (Ú. v. ES L 302, s. 1; Mim. vyd. 02/004, s. 307) - Žiadosť o vrátenie antidumpingového cla zaplateného podľa nariadenia Rady (ES) č. 2398/97 z 28. novembra 1997 o uložení konečných antidumpingových ciel na dovozy bavlnenej posteľnej bielizne pochádzajúce z Egypta, Indie a Pakistanu (Ú. v. ES L 332, s. 1), ktoré bolo neskôr vyhlásené za neplatné - Nezákonnosť predstavujúca vyššiu moc - Okamih vzniku povinnosti vrátiť clo
Výrok rozsudku
Článok 236 ods. 2 druhý pododsek nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva, zmeneného a doplneného nariadením Európskeho parlamentu a Rady (ES) č. 2700/2000 zo 16. novembra 2000, sa má vykladať v tom zmysle, že nezákonnosť nariadenia nepredstavuje prípad vyššej moci v zmysle tohto ustanovenia umožňujúci predĺžiť trojročnú lehotu, počas ktorej dovozca môže požiadať o vrátenie dovozného cla zaplateného podľa tohto nariadenia.
Článok 236 ods. 2 tretí pododsek nariadenia č. 2913/92, zmeneného a doplneného nariadením (ES) č. 2700/2000, sa má vykladať v tom zmysle, že neumožňuje vnútroštátnym colným orgánom pristúpiť z vlastného podnetu k vráteniu antidumpingového cla vyrubeného podľa nariadenia Únie na základe toho, že orgán na urovnávanie sporov konštatoval nesúlad uvedeného nariadenia s Dohodou o uplatňovaní článku VI Všeobecnej dohody o clách a obchode 1994 uvedenou v prílohe 1A Dohody o zriadení Svetovej obchodnej organizácie (WTO), podpísanej v Marakéši 15. apríla 1994 a schválenej rozhodnutím Rady 94/800/ES z 22. decembra 1994, týkajúcim sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 - 1994).
____________
1 - Ú. v. EÚ C 30, 29.1.2011.